Els xiquets i xiquetes del Consell de la Infància recolliran la Insígnia d'Or en nom de tot el Poble de Paterna
06/10/2020

# Els xiquets i xiquetes del Consell de la Infància recolliran la Insígnia d'Or en nom de tot el Poble de Paterna

[![Los niños y niñas del Consejo de la Infancia recogerán la Insignia de Oro en nombre de todo el Pueblo de Paterna](/images/noticias/2020/10/6659/6659_lg.jpg)](/images/noticias/2020/10/6659/6659_lg.jpg)

06.10.2020

La falla Vicente Mortes i l'ex alcalde Francisco Borruey també seran distingits en l'acte institucional del 9 d’Octubre

Els xiquets i xiquetes membres del Consell de la Infància i l'Adolescència de Paterna seran els encarregats de rebre la Insígnia d'Or atorgada per l'Ajuntament al Poble de Paterna en reconeixement al comportament exemplar de la ciutadania paternera durant l'Estat d'Alarma i l'actual pandèmia de la COVID-19.  
  
Així ho ha anunciat hui el regidor d'Atenció a la Infància, David Fortea, que ha assenyalat que “des de l'Ajuntament creiem que, especialment els més xicotets, han fet un esforç admirable i han tingut un comportament encomiable durant aquesta situació especial generada pel coronavirus”.  
  
Fortea ha explicat que “sis dels 32 membres del Consell de la Infància recolliran aquesta màxima distinció en nom de tot el poble de Paterna, un guardó que s'entregarà demà en l'acte institucional del 9 d’Octubre que se celebrarà en el Gran Teatre Antonio Ferrandis, complint amb els protocols anticovid requerits”.  
  
En aqueix acte, al costat del Poble de Paterna, la Falla Vicente Mortes també rebrà la Insígnia d'Or al Mèrit Lingüístic, i l'ex alcalde Francisco Borruey rebrà la distinció de Fill Adoptiu de la ciutat a títol pòstum.  
  
El consell de la Infància i la Joventut de Paterna és un organisme del qual formen part xiquets, xiquetes i joves de diversos centres educatius de la ciutat, amb l'objectiu de fomentar la participació infantil en la societat paternera.  
  
Conformat per 32 menors triats de manera democràtica pels seus companys, han mantingut les seues sessions de treball durant el confinament, de manera telemàtica.